Source: https://accace.sk/accace-v-etrend-ako-zdanit-polske-akcie-pri-ich-predaji/
Timestamp: 2019-12-11 09:06:34+00:00

Document:
Accace v eTrend: Ako zdaniť poľské akcie pri ich predaji? | Accace Slovensko
Accace v eTrend: Ako zdaniť poľské akcie pri ich predaji?
Žijem a pracujem na Slovensku v dcérskej spoločnosti firmy, ktorá má sídlo v Poľsku (dcérska spoločnosť je samostatná právnická osoba). Ako zamestnanci dcérskej spoločnosti siete sme dostali možnosť nakúpiť akcie poľskej matky za cenu, za ktorú boli emitované. Neviem, ako zákon pozerá na to, že som zamestnancom dcérskej spoločnosti, ktorá je ale zároveň samostatnou PO (neviem teda, či ide o zamestnanecké akcie alebo nie). Na nákup akcií som využil možnosť vziať si úver priamo v Poľsku a akcie plánujem predať so ziskom. Akým spôsobom mám zdaniť predaj akcií? Zdaňuje sa zisk v Poľsku alebo na Slovensku? Je predmetom zdanenia len zisk alebo celá inkasovaná suma z predaja?
Odpovedá Peter Pašek, Managing Director, Accace Slovakia
Vychádzame z predpokladu, že sa považujete za slovenského daňového rezidenta a predmetné akcie boli obstarané po roku 2003. Chceli by sme Vás upozorniť, že v súlade so Zmluvou o zamedzení dvojitého zdanenia s Poľskom, zisky zo scudzenia akcií podliehajú zdaneniu len v tom zmluvnom štáte, ktorého je scudziteľ rezidentom, t.j. predmetný zisk z predaja Vami dopytovaných akcií podlieha zdaneniu len v SR, a to bez ohľadu na skutočnosť, že sa jedná o akcie emitované poľskou spoločnosťou.
Výdavky spojené s príjmom predaja akcií
Príjem z predaja akcií sa v SR považuje za tzv. ostatný príjem v súlade s §8 ods. 1 písm. e) Zákona o dani z príjmov (ďalej len „ZDP“), t.j. za príjem z prevodu cenných papierov (ďalej len „akcií“). Chceli by sme vás upozorniť, že do základu dane sa pritom v súlade s §8 ods. 2 ZDP zahrňuje vyššie uvedený zdaniteľný príjem znížený o výdavky preukázateľne vynaložené na jeho dosiahnutie. Treba upozorniť, že stratu z predaja akcií na daňové účely nie je možné dosiahnuť, keďže na sumu výdavkov spojených s príjmom predaja akcií sa v daňovom priznaní neprihliada.
V súlade s §8 ods. 5 ZDP sa výdavkom pri príjmoch z predaja akcií rozumie kúpna cena preukázateľne zaplatená za akciu ako i výdavky súvisiace s nadobudnutím a predajom akcií. Neuvádzate, či v čase obstarania predmetných akcií bola ich trhová hodnota nad úrovňou emisného kurzu. Ak áno, tak váš zamestnávateľ Vám mal predmetné „zvýhodnenie“ zdaniť v rámci spracovania mzdovej agendy ako formu príjmu zo závislej činnosti v súlade s §5 ZDP. Budeme vychádzať z predpokladu, že túto povinnosť si Váš zamestnávateľ splnil. Berte prosím na vedomie, že v zmysle súčasného znenia príslušných ustanovení ZDP existuje teoretické riziko, že by ste si takto zdanenú sumu „príjmu“ nemohli uplatniť za výdavok pri predaji takýchto akcií. Osobne však zastávame názor, že túto možnosť máte, inak by dochádzalo k dvojitému zdaneniu Vašich príjmov.
Možnosť oslobodenia od dane z príjmov
Rovnako by sme vás chceli upozorniť na možnosti oslobodenia predmetného príjmu. V súlade s §9 ods. 1 písm. i) ZDP platí, že od dane je oslobodený príjem z predaja Vami dopytovaných akcií ak úhrn týchto príjmov znížený o výdavky podľa §8 ods. 5 ZDP t.j. zisk nepresiahne v príslušnom zdaňovacom roku 500 eur. V prípade, ak príslušný zisk predmetnú sumu presiahne, do základu dane sa zahrnie zisk len nad túto hranicu. Treba však upozorniť, že uvedené platí za predpokladu, ak v príslušnom roku, v ktorom dôjde k predaju akcií, nebol dosiahnutý žiaden iný príjem z prevodu opcií, cenných papierov, prevodu podielu na s.r.o., komanditnej spoločnosti, prevodu členských práv družstva, alebo príjem z príležitostných aktivít a prenájmu. Suma 500 eur oslobodená od dane sa uplatní pre všetky tieto príjmy v úhrne za príslušný rok.
Vo Vašej otázke neuvádzate kedy ste predmetné akcie obstarali. Preto by sme Vás chceli upozorniť, že v prípade akcií obstaraných od roku 2004 do konca roku 2010 je potrebné aplikovať aj prechodné ustanovenie §52j ods. 2 ZDP, ktoré ustanovuje, že na akcie obstarané od roku 2004 do konca roku 2010 sa aplikuje oslobodenie od dane podľa §9 ods. 1 písm. i) ZDP v znení účinnom do konca roku 2010, t. j. do výšky sumy 5-násobku platného životného minima.
Pre oslobodenie príjmov z prevodu akcií, ktoré daňovník nadobudol do 31. 12.2010, sa použijú podmienky stanovené ZDP do 31. 12. 2010, t. j. oslobodenie od dane z príjmov sa bude posudzovať do hranice 5-násobku životného minima platného k 1. 1. 2010, t.j. vo výške 925,95 eura, teda do sumy vyššej ako je v súčasnosti platných 500 eur. Ak by však nastala situácia, že by ste previedli v tom istom roku akcie nadobudnuté v roku 2011 a neskôr a zároveň akcie nadobudnuté aj z obdobia medzi rokom 2004 a 2010, najprv by ste si mali uplatniť oslobodenie do výšky 500 eur a až následne oslobodenie podľa vtedy platného znenia, vždy však ale len do výšky rozdielu sumy 925,95 – 500, t. j. do výšky 425,95 eur.
Okrem toho by sme Vás chceli upozorniť, že od roku 2016 je od dane oslobodený aj príjem z predaja cenných papierov, t.j. aj akcií prijatých na obchodovanie na regulovanom trhu, alebo obdobnom zahraničnom regulovanom trhu, ak doba medzi nadobudnutím a ich predajom presiahne jeden rok. Má sa pritom zato, že predmetné akcie nesmú byť považované za obchodný majetok predávajúceho. Vo vašej otázke neuvádzate o aké akcie sa jedná, ale existuje predpoklad, že sa môže jednať o akcie prijaté na obchodovanie na zahraničnom regulovanom trhu. Z našej praxe však určite odporúčame preveriť, či predmetný zahraničný trh spĺňa znaky regulovaného trhu.
Rovnako treba upozorniť, že suma „zdaniteľného zisku“ z predaja akcií podlieha aj odvodom na zdravotné poistenie.
Accace v eTrend: Zdaňujem ako Francúz príjem z predaja bytu na Slovensku?
Accace v eTrend: Oslobodenie od dane z príjmu pri predaji nehnuteľnosti
Accace v eTrend: Ako sa vyhnúť dvojitému zdaneniu príjmu?
Viac dovolenky pre rodičov v roku 2020

References: §8
 §8
 §8
 §5
 §9
 §8
 §52
 §9